
Այսօր կառավարության շենքի մոտ բողոքի ակցիա են անում «Նաիրիտ» գործարաբնի ներկա ու նախկին աշխատակիցները: Նրանք կառավարությունից պահանջում են միջեցներ գտնել՝ վերագործարկել գործարանը:


Ցուցարարները պնդում են, որ գործարանը կարելի է վերագործարկել 100-150 միլիոն դոլարով: Գործարանի մամուլի քարտուղար Անուշ Հարությունյանը լրագրողների հետ զրույցում նշել է, որ, հավանաբար, կառավարությանը պարզապես ձեռնտու չէ «Նաիրիտի» վերագործարկումը: «Գործարանի նոր գնորդը պիտի նորից աուդիտ անցկացնի, եւ այդ ընթացքում բացահայտվեն չարաշահումները, որոնց համար բարձրաստիճան պաշտոնյաներն են պատասխանատու», - ասաց նա:


Նաիրիտցիները նաեւ նշում են, որ կառավարությունը, թեեւ հուլիսին վճարել է աշխատավարձերի պարտքը, սակայն հրաժարվում է վճարել 2 տարվա ուշացումների համար կուտակված տույժ-տուգանքները:


Հիշեցնենք, որ 2012 եւ 2013 թվականներին «Իտերա» եւ «Ռոսնեֆտ» ընկերությունների պատվերով Jacobs ընկերությունը ուսումնասիրություններ է կատարել «Նաիրիտում»՝ գնահատելու համար  գործարանի վերագործարկման նպատակահարմարության հարցը: Հետազոտությունները ցույց են տվել, որ վերագործարկումը ցանկալի է, եւ գործարանի շահութաբերությունը բավական մեծ կլինի:


Այս տարի, սակայն, կառավարության նախաձեռնությամբ Համաշխարհային բանկն է աուդիտ պատվիրել նույն Jacobs ընկերությանը, եւ համաձայն այս վերջին ուսումնասիրության տվյալների՝ «Նաիրիտ»-ի վերագործարկումը աննպատակահարմար է, որովհետեւ դրա համար պահանջվում է 350 միլիոն դոլարի ներդրում, որը կառավարությունը չունի: 
